Nasionale Gesondheidsversekering - MosselbayonTheline
Deur Nellie Brand-Jonker 29 Junie 2018
Kragtens die Wetsontwerp op Nasionale Gesondheidsversekering sal mediese fondse nog bestaan vir aanvullende dienste wat nie deur Nasionale Gesondheidsversekering (NGV) gedek word nie. Belanghebbendes het nou drie maande om kommentaar te lewer.
Benewens alle Suid-Afrikaanse burgers (insluitende gevangenes) sal mense met permanente verblyfreg ook lid van die fonds kan wees. Vlugtelinge en asielsoekers wat nie vlugtelingstatus het nie sal die NGV se nooddienste en dienste vir aanmeldbare toestande kan benut.
Hulle sal ook toegang kry tot pediatriese dienste en dienste vir swanger vroue op primêre gesondheidsvlak. 'n Tydelike inwoner sal verpligte reisversekering moet uitneem om toegang tot noodbehandeling en ander dienste te kry ingevolge die versekeringskontrak.
'n Pasiënt kan net deur 'n geakkrediteerde en gesertifiseerde diensverskaffer behandel word as hy as lid van die NGV-fonds geregistreer is. 'n Lid moet ook sy afhanklikes registreer. 'n Persoon tussen 12 en 18 jaar kan aansoek doen om te registreer as hy nie reeds as 'n afhanklike geregistreer is nie. 'n Geakkrediteerde instelling sal die nommers uitreik en moet 'n register van begunstigdes en hul afhanklikes byhou. Die wetsontwerp lys talle regte van die lede van die fonds, soos om "gehalte gesondheidsdienste gratis by gesertifiseerde en geakkrediteerde gesondheidsdiensverskaffers te kry. Dit sluit ook in om toegang tot die dienste (soos operasies) te kry binne 'n redelike tyd".
'n Gebruiker sal 'n spesifieke verwysingsroete moet volg, anders gaan die fonds nie vir die dienste opdok nie. Daar is ook sekere omstandighede waaronder nie betaal gaan word nie, soos onder meer as 'n dokter redelikerwys kan toon daar was geen mediese rede vir die diens nie.
Lede sal by 'n dokter (of 'n verskaffer van primêre gesondheidsorg) van sy keuse geregistreer moet wees wat eers besoek moet word om die voordele van die fonds te benut. 'n Lid sal nie 'n spesialis of hospitaal mag besoek sonder 'n verwysing van dié dokter nie, behalwe in 'n noodgeval. Die advieskomitee oor voordele sal saam met die minister en die NGV-raad bepaal watter dienste of voordele aangebied gaan word. Die komitee sal onder meer die finansies van die NGV-fonds in ag moet neem wanneer bepaal word watter voordele aangebied word.
Dekking Vir die verbruiker beteken hy gaan gesondheidsdienste ontvang van 'n gesertifiseerde en geakkrediteerde diensverskaffer teen geen koste by die punt van verskaffing nie.
Verskaffers sal vir die doeleindes van betaling inligting moet verskaf wat insluit:
* ID-nommers; visumbesonderhede; aankope-kodes volgens 'n voorgeskrewe kodestelsel;
* Besonderhede van die behandeling; diagnostiese toetse wat aangevra is; hoe lank 'n persoon in die hospitaal gebly het; en waarheen 'n persoon verwys is.
Die fonds kan dié inligting gebruik om sy prestasie te monitor en sy werksaamhede te verfyn. Daar sal bepalings en voorwaardes wees ten opsigte van die openbaarmaking van dié inligting.
Die wetsontwerp sit uiteen hoe klagtes gehanteer sal word. Appèl sal by 'n appèltribunaal aangeteken kan word teen 'n besluit van die fonds. Die magte van die tribunaal is dieselfde as dié van die hooggeregshof en mense sal gedagvaar kan word om te getuig.
Die wetsontwerp maak voorsiening vir boetes as iemand byvoorbeeld vals inligting aan die fonds gee of die geld gebruik vir 'n doel waarvoor dit nie bedoel is nie. 'n Boete van tot R100 000 en tronkstraf van vyf jaar of albei kan opgelê word.
Le Roux sê in 'n verklaring dr. Aaron Motsoaledi, minister van gesondheid, "stel openbare gesondheid in gevaar
met sy toenemende nasionalisering van die gesondheidsorgbedryf".
"Dit stuur af op 'n ramp. Motsoaledi laat slegs nominale ruimte vir die private sektor – in wese nasionaliseer hy die
gesondheidsorgbedryf. Die gevolg sal dieselfde wees as met alle ander nasionaliserings: Verlaging van gehalte,
rantsoenering van dienste, korrupsie en burokratisering."
NGV gaan ramp wees, glo AfriSake
"Die klein en reeds oorbelaste poel belastingbetalers sal ten volle verantwoordelik wees vir die finansiering van die NGV, en dit is onbegryplik dat die minister eerlik glo so 'n plan kan werk. " – Piet le Roux van AfriSake
In die witskrif oor die NGV wat in 2016 vir kommentaar uitgereik is, was die geprojekteerde koste vir die 2026-boekjaar ongeveer R256 miljard (bereken teen N2010-pryse), oftewel 6,2% van die geprojekteerde bruto binnelandse produk (BBP) vir die 2026-boekjaar, sê Le Roux.
"Die Gautengse departement van gesondheid se hantering van die Life Esidimenitragedie wek ook ernstige kommer oor die wysheid daarvan om gesondheidsorg in 'n massiewe, duur staatsburokrasie te sentraliseer."